Måltiderne kan udløse uro og ballade i selv de bedste børnefamilier, og det er efter min mening værd at strække sig langt for at undgå. Børn gennemgår mange faser gennem deres opvækst. Måske er jeres datter inde i en fase, hvor hun prøver grænser af ved at sætte sin egen dagsorden omkring mad. Spiser hun rugbrød med smør, er hun ernæringsmæssigt godt dækket ind, og kan I tilmed snige en vitaminpille i hende samt juice og mælk, er der foreløbig intet at bekymre sig om. Begynder hun at tabe sig, eller ser det ud til, at hun ikke trives, er det en anden sag. Men indtil videre vil jeg opfordre til hyggelige måltider med dejligt brød, smør, juice og mælk til dem i familien, der ønsker dette, resten kan heldigvis vælge anderledes.